‘સ્વાતિ ! તારી આંખોમાં આવી આનંદની ઝલક ? શું વાત છે ? તને ખબર છે, આભમાં જ્યારે નક્ષત્ર સ્વાતિ ચમકે તેમ તારી આંખો અત્યારે ચમકી રહી છે.’ સ્વાતિનું મોં થોડું ઝંખવાઈ ગયું, સાંભળીને ! પણ હાથમાંનો રિપોર્ટ તેણે આલાપને આપ્યો. વાંચીને આલાપ ઊછળી પડ્યો, ‘વન્ડરફૂલ સ્વાતિ !’ કહી સ્વાતિને ઊંચકી લીધી ને ગોળ ગોળ ચક્કર ફરવા લાગ્યો. સ્વાતિની બિલ્લોરી આંખોમાં તેના આ પ્યારને અનુભવી અશ્રુ છલકાઈ ગયાં. આલાપ તેને સોફામાં બેસાડી, તેની બાજુમાં બેસી ગયો.